Document ID: 32010R0220

KOMISSION ASETUS (EU) N:o 220/2010,
annettu 16 päivänä maaliskuuta 2010,
neuvoston asetuksessa (EY) N:o 577/98 säädetyn työvoimaa koskevan otantatutkimuksen lisäkysymyksiä koskevasta vuosien 2013-2015 ohjelmasta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön työvoimaa koskevan otantatutkimuksen järjestämisestä 9 päivänä maaliskuuta 1998 annetun neuvoston asetuksen (EY) N:o 577/98 (1) ja erityisesti sen 4 artiklan 2 kohdan,
sekä katsoo seuraavaa:
(1)
Asetuksen (EY) N:o 577/98 mukaisesti on tarpeen täsmentää lisäkysymyksiä koskevan vuosien 2013-2015 ohjelman osatekijät.
(2)
Tietyillä aloilla, joilla työtapaturmien, ammattitautien ja muiden työhön liittyvien terveysongelmien riski on suuri, mutta jotka eivät kuulu yleensä tai kokonaan kansallisten sosiaalijärjestelmien soveltamisalaan, kuten ”Kalastus ja vesiviljely” (NASE Rev. 2:n kaksinumerotaso 03), ”Kaivostoiminta ja louhinta” (NACE Rev. 2:n pääluokka B) tai ”Terveys- ja sosiaalipalvelut” (NACE Rev. 2:n pääluokka Q), tarvitaan lisälähteitä (2).
(3)
Työtapaturmia ja työhön liittyviä terveysongelmia käsittelevä uusi lisäkysymyksiä koskeva ohjelma täydentää hyvin Euroopan työtapaturmatilastoista (ESAW) ja Euroopan ammattitautitilastoista (EODS) saatavia tietoja. Työtapaturmia ja ammattitauteja koskevat tiedot voidaan uuden ohjelman avulla yhdistää suoraan henkilöiden työmarkkinatilanteeseen, ja lisäksi sen avulla saadaan tietoja kehittymässä olevista riskeistä (esimerkiksi työhön liittyvistä terveysongelmista, joita ei kansallisessa lainsäädännössä tunnusteta ammattitaudeiksi).
(4)
Euroopan työllisyysstrategiassa on huomioitu hyvin maahanmuuton työvoimanäkökohdat, erityisesti tarve parantaa maahanmuuttajien työmarkkinatilannetta. Neuvoston päätöksellä 2008/618/EY (3) hyväksytyissä jäsenvaltioiden työllisyyspolitiikan suuntaviivoissa kehotetaan kiinnittämään erityistä huomiota muita heikommassa asemassa olevien henkilöiden työllisyyserojen kaventamiseen merkittävässä määrin, myös EU:n kansalaisten ja EU:n ulkopuolisten maiden kansalaisten välillä. Jäsenvaltioiden työllisyyspolitiikan suuntaviivat ovat erottamaton osa yhdennettyjä suuntaviivoja, joilla pyritään osana uudelleen käynnistettyä Lissabonin strategiaa lisäämään kasvua ja työllisyyttä Euroopassa. Niissä todetaan selvästi, että syrjinnän torjunnalla ja maahanmuuttajien integroimisella on suuri merkitys, sekä kehotetaan hallitsemaan asianmukaisesti taloudellisista syistä tapahtuvaa muuttoliikettä, jotta se vastaisi paremmin työmarkkinoiden tarpeita. Näiden asioiden seuraamiseksi on erittäin tärkeää saada asianmukaista tietoa, erityisesti, koska EU:n työvoiman ikääntyessä ja pätevien osaajien vähetessä siirtotyöläisten tarve lisääntyy tulevina vuosina edelleen.
(5)
Euroopan työllisyysstrategian ja työllisyyspolitiikan suuntaviivojen keskeisistä kysymyksistä eli joustoturvasta sekä eurooppalaisten työntekijöiden ja yritysten sopeutumiskyvyn parantamisesta käydään parhaillaan keskustelua. Sen vuoksi tarvitaan laajamittaista eurooppalaista tutkimusta siitä, missä määrin erilaisia uusia työnorganisointitapoja ja työaikajärjestelyjä sovelletaan ja millaisia kokemuksia työntekijöillä on niistä.
(6)
Tässä asetuksessa vahvistetut toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Hyväksytään työvoimaa koskevan otantatutkimuksen lisäkysymyksiä koskeva vuosien 2013-2015 ohjelma, sellaisena kuin se vahvistetaan liitteessä.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä maaliskuuta 2010.

Labels: 0
9
19